地名: 忠州 (忠清道, 牧)
年: 1509.0

○罪人訢、潤、錫孫、福重, 皆拿來, 先推錫孫, 錫孫曰: "去月初生間, 常山令㺚狗借來。 後翌日常山令來我家, 立門內暫話相別。 今月十八日, 常山令以借狗還推事來到, 我與子新昌令, 鼎坐飮酒。 今月二十八日, 常山令又到我家, 我已到永貞守家, 因與李峓、黃孟獻、義山令棋奕, 故不得相見, 空返其家。 日沒時, 常山令使其婢子簡通, 我本不解文字, 意以謂狗子推還事, 仍答曰: ‘狗在他處, 當推還云而已。’ 無他雜辭。" 推官啓曰: "錫孫不直招, 請刑訊。" 依允。 杖訊錫孫三十度, 與常山令及宗親、宰相謀議事不服。 問新昌令
              訢曰: "汝近有出入處乎?" 曰: "臣少蹇澁, 不出門庭, 前年始少愈。" 曰: "汝不爲獵乎?" 曰: "無。" 曰: "汝不與常山令言乎?" 曰: "不見常山令, 已閱兩月矣。" 曰: "汝父已言, 汝及內官二人, 獵猪于西山, 何不直告?" 曰: "非獵猪也, 臣臂父鷹, 放之于西山而已。" 推官啓曰: "訢之獵猪事, 錫孫直招, 而訢諱之。 請刑訊。" 依允。 訊杖三十度, 不服。 傳曰: "以予薄德, 屢有如此事。 此豈迷劣宗親所爲? 其中必有宰相爲之主者, 訊之不可稽緩。 問事郞官, 擇能書者, 召使問之可也。" 回啓曰: "上敎甚當。 問事郞官安彭壽已來, 刑曹正郞權福, 亦當招致問之。 且罪人事干, 囚于義禁府。" 傳曰: "予非欲盡數拿來, 以致紊亂。 其中有大功者, 亦與焉。 雖終有是非, 姑令囚于禁府。" 常山令
              末孫, 與錫孫面質曰: "汝 ‘不言已書名, 勿歸楊州乎?’" 錫孫
              
                〔曰:〕
               "書名之言, 不吾口出也。 但言 ‘獵期已近, 勿歸楊州事而已。" 末孫曰: "汝不言原從事乎?" 錫孫曰: "疑亦言之。" 推官問錫孫曰: "爾知朴永文乎?" 曰: 名亦不知。" 末孫曰: "前者爾與朴永文, 偕往恭陵, 何云不知其名?" 錫孫曰: "尹珣爲恭陵香使還時, 子訢持酒往迎耳, 永文不知也。 ‘歇福完原君已死之言。’ 亦不說也。" 錫孫供云: "常山令曰: ‘汝參原從乎?’ ‘勿歸楊州事。’ 則常山令所啓的矣, 而他無所言。" 且初推時云: "聞尹珣之家, 在倭館近處, 而專不相知。 朴永文則非徒不識其面, 其名亦不知。" 云, 而及常山令面質時云: "尹珣其家請來, 常常射貫革, 朴永文則與沈貞、尹珣、黃孟獻等, 恭陵往來時, 道中携酒迎慰, 乃新昌令, 非我也。" 云。 令羅將扶錫孫出, 又問訢曰: "汝父已俱服, 汝亦言之。" 訢曰: "父雖云然, 吾所不爲, 何以服之?" 問曰: "汝與朴永文, 偕往恭陵, 何不直告?" 曰: "非永文, 乃尹珣也。 珣爲恭陵香使還時, 義山令與臣言曰: ‘放鷹于(太慈山)
                  〔大慈山〕
                
              下, 以迎珣。’ 臣與之往來。" 末孫與訢面質, 末孫曰: "朴永文奴客能射獐事, 汝不言乎? 今月二十四日, 見汝問獵猪何遲? 汝曰: ‘要與朴永文等, 先剪除三公, 擧火相應。’ 云, 何以云不知?" 訢曰: "射獐事不知也。 
                〔今〕
              月二十四日, 則以三寸叔身死, 持布往護喪于江家時也。" 又曰: "汝借父以狗, 予心喜之, 送餠于爾家。" 末孫曰: "遺餠則二十三日, 而云四日, 其曰: ‘在江家時’ 者, 錯語也。" 推官問曰: "汝言 ‘因病不出門庭。’ 而何以往獵西山及大慈山下乎?" 訢不能對。 又問曰: "爾家有往來宰相乎?" 訢曰: "去月間有黃叅判、尹叅判, 會吾家前, 二度射貫革, 昨日永貞守家, 則臣不往矣。" 推官詰訢云: "謀議節次, 常山令分明納招, 無隱直
                〔招〕
              。" (栲訊)
                〔拷訊〕
              二次杖三度。 訢曰: "閏九月望時, 黃孟獻伻書吏, 招我往, 則永貞守、義山令、李峓、呂振誠等, 會坐飮酒, 相笑不言, 亦饋臣酒後, 謂曰: ‘當於明日更來。’ 翌日朝孟獻使奴金伊同招臣, 臣往焉。 則永貞守已先到, 與孟獻圍棋, 尹珣之姪名不知者亦在。 臣亦入謁就坐, 俄而孟獻弟及常山令亦到。 會坐相笑, 孟獻潛謂臣曰: ‘小有相約事, 汝從之乎? 汝族長永貞守、義山令, 亦已參約。’ 臣答曰: ‘族長從行, 則吾何敢辭? 當從之, 但未知何事?’ 孟獻答曰: ‘來十一日, 朝參詣闕時, 射殺三公, 因擧事。 已與尹珣相約, 故今又尹珣, 使姪來此耳。 雖汝妻子間, 愼勿說與此言。 若事洩, 則汝家先受禍矣。’ 其後日不記, 義山令在避接家, 使奴招臣, 臣往焉, 則黃孟獻、永貞守, 先到會坐。 孟獻語臣曰: ‘汝之射侯弓在乎?’ 答曰: ‘有之。’ 孟獻曰: ‘汝旣有器械, 某日中我若使人, 鷄鳴前可來赴。’ 又云: ‘尹珣所約聚者, 宰相及武士多矣, 吾所約者, 洞內及在城內者, 厥數不多。 然擧事時, 不可家諭約聚, 故於白岳山腰擧火, 見火卽聚于鍾樓水閣下川邊事已約。 但汝等在洞內, 使人卽時, 直來吾家可矣。’ 臣應諾而還。 今十一日雞鳴時, 孟獻又使金伊同招臣, 臣着黑團領進去, 孟獻怒曰: ‘汝何着黑團領而來? 如此迷惑輩, 初不宜相約。’ 臣卽使奴芮同, 取弓矢而來。 永貞守、義山令, 着帖裏持弓矢, 已先到矣。 移時尹珣到云: ‘今日有故, 不可擧事, 來二十一日更約擧事可矣。’ 各散還家, 其後更不約會矣。 而義山令常言曰: ‘靖國時盡情隨從, 可參靖國功臣, 而僅得原從一等陞堂上。 而又被還奪, 如我宗親輩, 雖在堂上, 顧何所遷除? 只給伴倘三人而已。 然猶敢啓還奪, 不亦已甚乎?’ 永貞守曰: ‘其時功臣磨鍊人員, 皆如獸, 故其爲事如此耳。’ 此事幾微, 暫說於父, 父聞之駭愕曰: ‘如此事汝何敢爲?’ 自後常戒臣, 勿令數出入而已。 以右言說常山令, 則專無耳。" 初訢當加刑曰: "臣豈知之? 問義山令可也。" 推官曰: "汝不言而義山令承服, 則汝爲不直, 勿商量言之。 爾曰: ‘不見常山令。’ 尤詐也。" 訢曰: "只見常山令, 與臣父同坐而已。" 杖三度呼曰: "臣當直告。" 其言俱在招辭, 然其言無倫序。 朴元宗聞訢承服之言曰: "黃孟獻非不足矣。" 乃笑。
                【笑其不知足也。】
              推官啓曰: "訢幾已承服, 似非虛事。 請令宣傳官二人, 率闕內軍士十五名, 守直罪人。" 依允。 傳曰: "此事必蔓延, 辭連者多矣。 推官今夜, 仍宿闕內鞫之。 且罪人切族, 倂囚亦可。" 推官啓曰: "臣等亦已計此, 今夜欲達曙鞫之。 且罪人族類辭連者, 可囚。 訢以黃孟獻爲主謀, 其弟亦辭連, 請囚孟獻之弟。" 依允。 卽拿囚四人。
                【允獻、世獻、汝獻、孝獻也】
              傳曰: "闕內酒無一甁。 其令內贍、司醞各進三十甁。"
                【以酒禁無酒。】
              啓曰: "以陳酒, 請饋用杖使令。 傳曰: "雖非陳酒, 以此六十甁, 可推移饋之。" 問義山令
              潤曰: "汝與黃孟獻、尹珣、永貞守, 有謀議事, 其言之。" 潤曰: "臣無所事, 只爲鷹犬耳。 但近與新昌令及富山守之壻二人, 放鷹于淨土矣。 一日又與黃孟獻、尹珣、沈貞等飮酒, 昨與貞松守、李峓, 會永貞守家, 黃孟獻亦來, 與之飮酒, 圍棋而罷, 不知他事也。" 卽杖訊, 但號天曰: "天何不言? 星宿昭晢, 亦何不言?" 終三十度, 號天不輟。 問永貞守
              福重曰: "汝與黃孟獻、尹珣、義山令等, 有謀議事, 其言之。" 福重曰: "昨臣患微恙在家。 李峓、貞松守、黃孟獻等, 到家圍棋而罷, 無他言。 臣本不業武。 且於閏九月二十六日, 以葬妻母事, 呈辭歸忠州, 今月十九日還京。 二十日復命後, 因病不出入, 時或與孟獻圍棋耳。 且臣居家, 不義之事雖小, 去之如探湯, 況此大惡, 其忍爲之乎? 天下寧有如此事乎?" 卽杖訊二十度, 呼曰: "在家不爲不義之事, 朝廷亦豈不聞乎?" 終始云云。 又問錫孫, 答曰: "臣老不出入, 昨於永貞守第, 見李峓等而已。 臣嘗戒子新昌令, 愼勿出入, 以新昌令好獵, 故戒之耳。" 推官誦訢招辭以諭之, 錫孫曰: "子旣服, 臣何隱乎? 昨見李峓、永貞守, 皆書片簡。 且訢言孟獻所爲事, 臣聞之有日, 與子訢各居, 故訢之出入。 不得細知。 昨李峓問孟獻以沈義輪對事, 孟獻、福重圍棋方酣, 不對其語。 且常山令勿歸楊州事, 臣言之。" 將加刑, 大聲呼曰: "直言之。 直言之。" 於是, 解縛問之, 乃曰: "昨黃孟獻議曰: ‘或衙日或朝參時, 剪除三公, 擧火于南山、北岳, 則軍士必知之, 無乃事成乎?’ 此事臣等四人, 圍坐房中而言, 雖聞其言, 情實不知也。 書常山令名事, 臣不言之也。" 推官曰: "汝實不言書名事, 則前項事狀, 何分明言之?" 錫孫曰: "子旣服, 故臣亦服之。 昨孟獻曰: ‘來月初一日, 乃庚申夜。 圍棋分勝負備辦。’ 云。 又孟獻臨棋語曰: ‘前日義山、新昌, 往來結約事, 何無黑白乎? 某日或衙日, 與李峓、尹珣、珣姪等, 鍊弓矢整軍士, 幸說與兵曹參知李公遇也, 則事何不成?’ 義山令曰: ‘近因喪明未進。’ 永貞守曰: ‘如欲成事, 不宜遲緩。’ 李峓亦應之。 孟獻曰: ‘尹珣、黃衡, 亦欲參之。’ 云。 且常山令書名事, 歇福完原君已死之語, 臣皆說之。" 推官問曰: "何以云 ‘歇福?’ 曰: ‘速死故耳。’ 大槪錫孫, 一從所問而服之, 其言錯亂, 無倫序如右。 判府事李季男曰: "凡被告者, 與元告, 不言而同, 可謂得情矣。 此翁隨所問服之, 不可謂得情矣。" 推官誑錫孫曰: "汝與新昌令, 偕歸孟獻家, 有所聞事, 其言之。" 錫孫曰: "臣與新昌, 偕歸孟獻家, 孟獻曰: ‘剪除三公, 擧火南、北, 則事必成。’" 推官又問曰: "汝言何前後有異耶?" 錫孫曰: "臣聞新昌令已服, 故臣亦服之。" 右議政成希顔, 又誑之曰: "人言爾欲持鐵椎而從事, 信乎?" 錫孫曰: "臣旣老, 不能爲如此事。" 李季男曰: "此老畏刑杖, 以姑息之計, 從所問服之, 推官當酌聽可也。" 三公之疑, 於是始釋。 且推官之所以誑者, 欲試錫孫之誣服耳。 以此錫孫不加刑。 又杖訊義山令
              潤, 不服。 又杖訊永貞守
              福重, 不服。 問黃孟獻曰: "汝與洞內宰相及宗親, 有謀議事, 其悉言之。" 孟獻曰: "有如此事, 則臣當先告, 天下, 安有如此事? 新昌令雖接隣, 不見已久。" 推官誦訢招辭諭之, 孟獻仰天曰: "臣口燥不能言。" 推官使飮湯水, 孟獻曰: "臣家自九月疫作, 因此不釀酒。 且臣性不喜酒, 雖平時, 不設酌。 訢之言飮酒于臣家者, 尤妄也。 昨往永貞守家, 與李峓、貞松守、義山令等, 圍棋飮酒而罷。 新昌令年少, 本不相從, 雖於他處, 見臣必走出, 其言送奴及書吏者詐也。 吏與奴問之, 則可知。" 以拳叩心曰: "雖不得出示肝膽, 有何事不足, 而敢爲此計乎? 況以族親計之。 斷不爲也。
                【大妃殿六寸也。】
              但六七月間, 臣與尹珣, 會貞松守家前, 餞金俊孫赴京之行, 其後兩度射(候)
                〔侯〕
              耳。 請與新昌令面質。" 將杖訊, 孟獻見招辭曰: "天下安有如是瞹眛之事? 請以臣言上達後杖之。" 又欲與新昌令面質後受杖。 推官曰: "勢至如此, 奈何? 受刑後面質可也。" 杖訊三十度, 與尹珣等謀議事, 非但不招, 與新昌令, 初無謀議之事。 推官啓曰: "新昌令云: ‘於黃孟獻家, 見呂振誠。’ 云。 振誠在新門外, 請留門拿來。" 傳曰: "可。" 又傳曰: "黃孟獻、新昌令面質。" 訢曰: "先是參判招臣, 臣往焉, 仍設酌。" 云, 訢又擧前招辭言之。 又曰: "孟獻家八月疫入, 九月已畢。 孟獻之言, 觀此尤知其詐也。" 孟獻曰: "尹珣都摠管也, 十一日無乃入直乎? 入直則新昌之詐可知, 請考之。" 又曰: "彼雖云十一日曉頭, 來會臣家而罷, 然臣及尹珣, 豈不知衙日權停, 而早會? 必無是理也。 此可以暴白臣情之地也。 臣嘗語妻孥曰: ‘出身十年, 陞爲二品, 深恐福過災生。’ 日日謹愼, 敢懷二心乎? 假令云云, 豈與此迷劣人議之乎? 且臣在儒流, 最殘弱者也, 敢爲是事乎?" 訢曰: "參判信不言不爲乎? 何以諱乎?" 孟獻仰天冷笑而已。 孟獻出時, 訢目之曰: "金貫子可惜。 舊所云刻我。" 推官問曰: "汝輕颯者, 無乃自言此事, 而推調孟獻、尹珣耶?" 訢曰: "孟獻言, ‘此事愼勿說與妻孥。 事洩則汝先受禍’ 云。" 推官曰: "此必疑獄。" 啓曰: "訢與孟獻面質, 訢所言多不實, 又與前招辭相戾。 其父貞松守愚戇者, 畏㤼刑杖, 隨問而服, 其言不實。 黃孟獻云: ‘若擧大事, 豈必於衙日爲之? 又豈以一人
                【尹珣也】
              之故停之? 況戶曹、都摠府, 常於衙日,書吏分報有無於堂上家。 臣及尹珣, 已知衙日權停, 而亦何早會乎?’ 云。 然新昌令旣言呂振誠在坐, 請問振誠。" 傳曰: "罪人招辭雖如是, 然問呂振誠、尹珣則可知。"

○丁巳/問呂振誠曰: "汝出入黃孟獻家幾度?" 對曰: "孟獻, 臣之妻族, 而臣來寓奴家, 家近孟獻第, 故今秋二度往來。 而一度則欲捧鷹子, 請簡而往, 貞松守、義山令先到矣。" 曰: "汝見新昌令乎?" 曰: "本不知, 往者於道上暫見耳。" 曰: "孟獻飮汝酒乎?" 曰: "人言黃家本不設酌。" 曰: "孟獻與某某等, 有謀議事, 汝知之乎?" 曰: "不知也。 然其人豈爲如是事乎? 且雖有之, 豈使我知乎? 臣性直。 何事不直告乎?" 與新昌令面質。 訢曰: "前於參判家, 臣父及李峓、義山令往會, 臣亦往焉。 則爾在坐共酌, 何謂不飮?" 振誠曰: "其日不設酌。 亦未見汝。" 訢曰: "其日參判與義山令圍棋。 我當出入戶, 而爾坐南邊, 何固諱之?, 振誠曰: "其然猶不得記也。" 良久思之曰: "我一度飮于黃家。" 問于訢曰: "用何如盞何等肴乎?" 訢曰: "用畫盞, 肴則以大口魚、栢子交排爲主肴。 又割雞添進, 爾何固諱? 振誠自聞訢言以後, 始猶豫, 莫知前後言之利害, 意以訢言爲利己, 乃反前說曰: "日久不記, 更思之, 則果飮酒。" 云云, 而將信將疑, 莫適所從。 推官叱之曰: "此老何不執一言之乎?" 振誠皇皇屢顧訢曰: "飮酒果是。" 云云, 言辭錯亂, 只取招出送。 問尹珣曰: "今月十一日曉頭, 何以往孟獻家乎?" 曰: "臣不往孟獻家已久。 近因三寸病革, 闔家入城內。 初十日夕, 往弔義山令喪子, 義山令與黃孟獻家相近, 故邀孟獻談話。 適見慶尙道都事尹宕, 邀入餞慰。 宕曰: ‘明明登途。’ 宕十二日發程。 其日乃初十日也。 臣自儒時, 知貞松守, 故與孟獻, 兩度射(候)
                〔侯〕
              于其家前。 今月初一日, 差順陵香使, 適失馬鞭, 歷入孟獻家借去。 還時貞松守、義山令, 自西山放鷹迎慰之意, 朴稠與臣言之。" 推官啓曰: "呂振誠招辭如此。 此人妄量者, 而不干大事, 故不刑訊。 然振誠與新昌令, 飮酒分明, 則孟獻不(說)
                〔設〕
              酌之言差違, 當加刑孟獻, 但竢天明杖之, 兼以色聽, 請先問李峓。" 傳曰: "知道。" 問李峓, 曰: "臣去月及今朔間, 孟獻家再度往射, 每見禹師昌而已, 他無相見之人, 今月二十七日永貞守家, 黃孟獻、義山令、貞松守圍棋時, 臣問孟獻以沈義輪對何如事, 孟獻不答, 亦無雜談。" 更問訢曰: "呂振誠、李峓皆曰不往孟獻家, 汝質以自明。 汝雖承服, 其日尹珣, 入直都摠府。 何以云曉頭會孟獻家?" 訢曰: "尹珣往會, 臣分明見之。" 又問曰: "珣衣何衣而往乎?" 曰: "衣直領, 乘馬會孟獻家前街里。" 又問曰: "常山令言根出於汝, 其悉輸情。" 訢曰: "臣只語常山以孟獻等謀議事, 而其同力濟之言, 臣實不言也。" 推官曰: "訢始言珣着團領來會, 後言着直領, 始言珣會孟獻家, 後言會義山令家前街里。 其不直如是, 當加刑訊之。" 訊杖六度, 呼曰: "臣直言之。 臣果有首謀。" 於是, 解縛訊之。 訢曰: "去月二十七日, 義山令在避接家, 招臣謂曰: ‘謀議事, 不可以奴子相通, 汝中間往來, 曉諭諸處可也。" 臣從其言, 往康允禧家, 見其子順源, 請見其父。 臣乃就見, 允禧與崔龜壽, 圍棋於翼廊。 允禧曰就坐, 仍問曰: ‘因何事而來?’ 臣曰: ‘族長義山令, 欲與令公相話, 使予請來耳。’ 允禧曰: ‘今方兩同甲相逢, 賭博方酣, 不可捨去。’ 臣辭出還家, 俄而義山令, 到臣家, 問允禧請來與否。 臣俱以前言答之, 義山令卽令其奴, 復請允禧, 允禧卽來, 日已晩食時矣。 臣與父錫孫、義山令、康允禧等, 會坐斜廊(飮話)
                〔飮酒〕
              。 義山令進允禧言曰: ‘吾欲獵猪, 汝從之乎?’ 曰: ‘當從之。’ 義山令再問曰: ‘汝固從我所爲乎?’ 允禧曰: ‘何爲不從乎?’ 義山令曰: ‘實非獵猪, 欲於十一日朝參詣闕時, 射殺三公後, 擇立王子君, 事成則可得功臣矣。 此議已約于他人輩, 汝在隣事知人, 故亦諭之。’ 允禧曰: ‘事勢若固, 則何不從? 若不固, 則徒爲無益矣。 且崔龜壽, 嘗降資怏怏, 亦可通諭。’ 義山令卽使奴請來, 龜壽卽到臣家共飮。 義山令曰: ‘欲與獵猪, 汝從之乎?’ 龜壽曰: ‘身無病, 何不從乎? 但無馬奈何?’ 義山令曰: ‘汝壻有良馬, 一二日間, 何不借乎? 且汝子在高陽, 須速招來。’ 龜壽曰: ‘吾子憎之已甚, 不須招來。’ 義山令曰: ‘可速招來。 吾議事, 康允禧已知。 汝亦知之。’ 龜壽曰: ‘吾降資輩, 爲此等事, 厥終如之何? 若事勢固, 則吾何不從乎?’ 各散。" 推官啓曰: "訢卽刻刑訊。 其言多連引他人, 似不可取實。 請新昌令與義山令面質。" 傳曰: "可。" 新昌令與義山令面質, 訢曰: "義山令前者見奪原從堂上, 常怏怏懷憤。 永貞守曰: ‘功臣磨鍊者, 皆如獸, 故其所爲如是。’ 云。" 義山令曰: "聞汝獵猪而來, 吾往汝家, 只喫猪肉, 他事我不知。" 訢曰: "叔父信不知乎?" 潤曰: "我信知之乎?" 如是者數四, 訢終不屈, 潤仰天冷笑, 相詰良久未決。 令義山令出去, 推官問訢曰: "剪除三公, 爲何事乎? 有何補於汝乎?" 訢曰: "義山令云, 剪除後, 擇立王子君矣。" 永貞守與新昌令面質。 訢謂福重曰: "見進賜于義山令妾家。 且進賜下鄕, 月初還京肅拜, 隱伏于家。" 福重曰: "此言詐也, 以此可以暴白臣情。 去閏九月二十六日, 以忠州地妻母歸葬受由, 其日下直肅拜而去, 今月二十日還肅拜, 十一日間, 臣不在家。 臣之瞹眛, 於此可辨。" 問康允禧, 則曰: "今月十八日間, 貞松守使人請招, 臣與義山令, 偕到貞松守家。 山猪肉喫破, 仍相說田獵而已, 他無雜談。" 更問錫孫, 曰: "今九月十九日, 義山令、康允禧等請來, 喫破山猪肉, 仍相說更擧田獵而已, 他無雜談。 崔龜壽則初不請, 永貞守則請招不來。" 訢與其父錫孫同坐。 推官問訢曰: "此事說與汝父乎?" 曰: "暫言之。" 錫孫曰: "汝何日語予? 汝直言之。 且所爲事實, 則汝於上前, 當以實對之。" 因揮淚。 推官曰: "訢可謂非人子也。" 傳曰: "此事至大。 時雖是非未決, 而蔓延宰相亦多, 不知某也實, 某也不實。 前有如此事, 後亦有如此事, 推官亦豈偶然訊問乎? 然不可稽緩, 速令備細推問。" 回啓曰: "臣等豈偶然訊問乎? 但訢招辭, 多不實。 且與其父面質, 則訢少屈。 康允禧招辭, 亦無雜辭。" 問義山令, 呼曰: "令公等, 前旣濟萬人, 今亦明辨活人, 天下安有此事乎?" 推官曰: "新昌令之言如彼, 何以哉?" 訊杖三十度不服。 推官上訢及潤招辭, 仍啓曰: "臣等承聖上備細推問之敎, 豈敢偶然鞫問乎? 然黃孟獻不干事, 訢已直招, 自言, ‘聽從, 義山令之謀, 曉諭諸處。’ 云。 又與其父錫孫面質, 父曰: ‘汝以實白之。’ 訢不能强辨。 又與潤面質, 潤不小低屈。 然訢之言, 全指潤, 故潤加刑, 而又不服。 觀此獄辭, 多有可疑, 寧非訢, 憤其母不得免賤, 自作此說耶? 更推訢歸一何如? 且宰相繫獄者多, 人心驚愕, 城中洶洶, 請速斷獄。 況顯然不干宰相, 則放之何如?" 傳曰: "其放之。" 問訢曰: "前後招辭何乖違乎?" 曰: "後招實矣。" 訢與常山令面質, 訢曰: "朴永文等事, 予不言。" 末孫曰: "永文事汝言之。" 訢强辨曰: "不言也。 予旣服大罪, 若有聞說, 何用固諱?" 推官問末孫曰: "朴永文、李公遇、黃衡、沈貞等事, 訢曰, 不言云。 何以爲之?" 末孫曰: "昨於經筵廳啓達時, 急遽間妄發。" 因曰: "此人等事, 宜如黃孟獻免罪何如?" 判府事李季男厲聲罵曰: "推官從汝指揮事爲之乎?" 末孫曰: "臣初上變告云, 新昌令謂臣曰: ‘與朴永文等謀議, 剪除三公, 因擧事。’ 及與新昌令面質時更思, 則貞松守與臣言曰: ‘與朴永文、黃孟獻、沈貞、李公遇、尹珣、黃衡、康允禧、李峓等, 爲獵猪。" 故急遽間新昌令所言, 與義山令
              永貞守等謀議之事, 誤以朴永文等謀議啓達。" 更問訢, 訢曰: "常山令上變時, 雖云: ‘臣與朴永文等謀叛, 剪除三公, 因擧事。’ 而臣只說與常山令, 以與義山令、永貞守等謀議事, 而朴永文等名字, 專不開口。 且彌勒
              當來言端, 則常山令問臣曰: ‘今無彌勒
              當來, 何以爲之?’ 臣答曰: ‘有人姓名金希者, 居分殊院近處, 能射獸, 勝於彌勒等。’ 云。" 問崔龜壽曰: "臣本以有病, 常不出入, 貞松守
              
                〔家〕
              , 不曾進去。" 更詰訢, 前後變辭, 將束縛, 訢呼曰: "直告之。" 領議政朴元宗罵之, 使猛打, 訊杖三十度, 訢曰: "黃孟獻與尹珣謀議之事, 實爲虛事。 義山令謂臣曰: ‘謀議之事, 永貞守處, 則吾已諭之, 而他人處, 則汝當曉諭。’ 云, 而與常山令說事的矣。" 推官啓曰: "訢旣以黃孟獻等爲不干, 故孟獻更不刑訊, 而訢四次, 潤三次, 福重二次, 錫孫一次, 隨罪窮推。 但訢之言不一, 而大槪已爲歸一承服。 潤則不服。 服則爲一罪, 雖死於杖下, 必不服矣。 況潤旣傷前杖, 何以處之? 福重亦不服, 其罪狀又下於潤, 若命臣等讞罪, 則當議啓。 且訢與錫孫, 同居父子, 訢之所爲, 錫孫必與知。 然加刑, 則慮或斃於杖下。 若訢信實者, 則錫孫雖死, 當加刑, 訢輕颯不信, 勿刑何如? 近來首罪斯得, 則其下因照律。 今亦照律何如? 事干十六人書啓。 朴永文、沈貞、黃衡、李公遇、李峓、黃孟獻、尹珣、康允禧、黃允獻、黃汝獻、黃世獻、黃孝獻、呂振誠、崔龜壽、牙山副令
              孝篤、盲人安八同也。" 傳曰: "朴永文等急速放送。"